Cretenses semper mendaces
"Cretenses semper mendaces, malae bestiae, ventres pigri" (Graece Κρῆτες ἀεὶ ψεῦσται, κακὰ θηρία, γαστέρες ἀργαί: Vorsokr. 68 B 1) est versus saepius ab antiquis citatus, Oraculis Epimenidis a quibusdam adscriptus. Sententia inter philosophos posteriores nomine Paradoxi Epimenidei recipitur. Verba primus citat Callimachus (sed sine indicatione auctoris): is enim in Hymno in Iovem, de loco nativitatis Iovis inter Arcadum et Cretensium reclamationes se dubitare fingens, Arcadiam selegit quia Κρῆτες ἀεὶ ψεῦσται "Cretenses semper mendaces" sint; qua ratione et sepulchrum Iovis erexerint, Iove re vera semper vivente. Locum Callimacheum refert Gaetulicus poëta in epigrammate, sepulchrum Astydamae Cydonii a Cretensibus erectum esse fingens, iam bis mendacibus; Iovem enim semper vivere admittitur, cadaverque Astydamae in naufragio mortui nusquam reperiendum. Versum Epimenideum totum citat Paulus in Epistula ad Titum, vati Cretensi sine nomine attribuens. Textus in versione Vulgata sic sonat: "Dixit quidam ex illis proprius ipsorum propheta: Cretenses semper mendaces, malae bestiae, ventres pigri. Testimonium hoc verum est."